Document ID: 32000R0980

Κανονισμός (ΕΚ) αριθ. 980/2000 της Επιτροπής
της 11ης Μαΐου 2000
για το άνοιγμα και τον τρόπο διαχείρισης δασμολογικής ποσόστωσης για κατεψυγμένο βόειο κρέας που υπάγεται στον κωδικό ΣΟ 0202 και προϊόντα που υπάγονται στον κωδικό ΣΟ 02062991 (1 Ιουλίου 2000 - 30 Ιουνίου 2001)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(1), και ιδίως το άρθρο 32 παράγραφος 1,
τον κανονισμό (ΕΚ) αριθ. 1095/96 του Συμβουλίου, της 18ης Ιουνίου 1996, περί εφαρμογής των παραχωρήσεων του καταλόγου CXL, που καταρτίστηκε κατόπιν των διαπραγματεύσεων του άρθρου XXIV:6 της ΓΣΔΕ(2), και ιδίως το άρθρο 1 παράγραφος 1,
Εκτιμώντας τα ακόλουθα:
(1) Ο πίνακας CXL απαιτεί το άνοιγμα ετήσιας δασμολογικής ποσόστωσης 53000 τόνων κατεψυγμένου βοείου κρέατος που υπάγεται στον κωδικό ΣΟ 0202 και προϊόντων που υπάγονται στον κωδικό ΣΟ 02062991. Πρέπει να θεσπιστούν οι κανόνες εφαρμογής για το έτος ποσοστώσεων 2000/01, που αρχίζει την 1η Ιουλίου 2000.
(2) Θα πρέπει να εφαρμοστεί μια παρόμοια μέθοδος διαχείρισης όπως εκείνη που εφαρμοζόταν κατά το παρελθόν στις αντίστοιχες ποσοστώσεις. Οι εν λόγω ρυθμίσεις αφορούν τη διάθεση από την Επιτροπή των διαθέσιμων ποσοστώσεων εν μέρει σε παραδοσιακούς εισαγωγείς και εν μέρει σε εισαγωγείς που ασχολούνται με το εμπόριο βοείου κρέατος.
(3) Θα πρέπει να διατεθεί στους παραδοσιακούς εισαγωγείς το 80 % των ποσοστώσεων, ήτοι 42400 τόνοι, κατ' αναλογία των ποσοτήτων που έχουν εισαχθεί στο παλαίσιο του ίδιου τύπου ποσοστώσεων κατά την τελευταία περίοδο αναφοράς. Σε ορισμένες περιπτώσεις λάθη τα οποία διεπράχθησαν από τον αρμόδιο εθνικό οργανισμό υπάρχει κίνδυνος να περιορίσουν την πρόσβαση των εισαγωγέων σε αυτό το τμήμα της ποσόστωσης. Πρέπει να προβλεφθούν διατάξεις για να διορθωθεί ενδεχόμενη ζημία.
(4) Με βάση την υποβολή αιτήσεων από τους ενδιαφερόμενους και την αποδοχή τους από την Επιτροπή, οι εισαγωγείς που μπορούν να αποδείξουν ότι ασκούν στα σοβαρά τη δραστηριότητά τους και οι οποίοι υποβάλλουν αίτηση για σημαντικές ποσότητες, πρέπει να αποκτούν πρόσβαση στο δεύτερο μέρος της ποσόστωσης, ήτοι στους 10600 τόνους. Για να αποδείξουν ότι ασκούν στα σοβαρά τη δραστηριότητά τους απαιτείται η προσκόμιση αποδεικτικών στοιχείων για εμπόριο σημαντικών ποσοτήτων βοείου κρέατος με τρίτες χώρες.
(5) Οι εξαγωγές βοείου κρέατος με προέλευση το Βέλγιο επλήγησαν σοβαρώς κατά το 1999 από τις συζητήσεις σχετικά με τη διοξίνη. Ως προς τους εν λόγω 10600 τόνους, κατά τον καθορισμό των κριτηρίων αποτελεσμάτων θα πρέπει να συνεκτιμηθεί η κατάσταση του Βελγίου από πλευράς εξαγωγών.
(6) Για την επαλήθευση των ανωτέρω κριτηρίων πρέπει η αίτηση να υποβάλλεται στο κράτος μέλος στο οποίο ο εισαγωγέας είναι εγγεγραμμένος στο μητρώο φόρου προστιθέμενης αξίας (ΦΠΑ).
(7) Προς αποφυγήν κερδοσκοπίας, πρέπει να απαγορευθεί η πρόσβαση στην ποσόστωση σε εμπορευόμενους που δεν ασκούν δραστηριότητα στον τομέα του βοείου κρέατος την 1η Απριλίου 2000 και να περιορισθεί η έκδοση πιστοποιητικών κατά την εισαγωγή, για έναν εμπορευόμενο, στην ποσότητα για την οποία του έχουν παραχωρηθεί δικαιώματα εισαγωγής.
(8) Υπό την επιφύλαξη των διατάξεων του παρόντος κανονισμού, ο κανονισμός (ΕΟΚ) αριθ. 3719/88 της Επιτροπής, της 16ης Νοεμβρίου 1988, σχετικά με τους κοινούς λεπτομερείς κανόνες για την εφαρμογή του καθεστώτος αδειών εισαγωγής, εξαγωγής και προκαθορισμού για τα γεωργικά προϊόντα(3), όπως τροποποιήθηκε τελευταία από τον κανονισμό (ΕΚ) αριθ. 1127/1999(4), και ο κανονισμός (ΕΚ) αριθ. 1445/95 της Επιτροπής, της 26ης Ιουνίου 1995, για τις λεπτομέρειες εφαρμογής του καθεστώτος των αδειών εισαγωγής και εξαγωγής στον τομέα του βοείου κρέατος και την κατάργηση του κανονισμού (ΕΟΚ) αριθ. 2377/80(5), όπως τροποποιήθηκε τελευταία από τον κανονισμό (ΕΚ) αριθ. 2648/98(6), εφαρμόζονται στις άδειες εισαγωγής που εκδίδονται βάσει του παρόντος κανονισμού.
(9) Για την αποτελεσματική διαχείριση της ποσόστωσης αυτής, και κυρίως για την καταπολέμηση της απάτης, απαιτείται να επιστρέφονται οι χρηματοδοτηθείσες άδειες στις αρμόδιες αρχές ώστε να καθίσταται δυνατή η επαλήθευση της κανονικότητας των ποσοτήτων που εμφαίνονται στις εν λόγω άδειες. Για το σκοπό αυτό, θα πρέπει να επιβληθεί στις αρμόδιες αρχές η υποχρέωση διενέργειας της εν λόγω επαλήθευσης. Το ποσό της εγγύησης που πρέπει να συστήνεται κατά την έκδοση των αδειών θα πρέπει να καθορίζεται κατά τρόπο ώστε να διασφαλίζεται η χρησιμοποίηση των αδειών και η επιστροφή τους στις αρμόδιες αρχές.
(10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Ανοίγεται, για την περίοδο από 1ης Ιουλίου 2000 έως τις 30 Ιουνίου 2001, δασμολογική ποσόστωση για κατεψυγμένο κρέας βοοειδών που υπάγεται στον κωδικό ΣΟ 0202 και για προϊόντα που υπάγονται στον κωδικό ΣΟ 02062991, ύψους 53000 τόνων, εκφρασμένα σε βάρος κρέατος χωρίς κόκαλα.
Η δασμολογική ποσόστωση έχει αύξοντα αριθμό 09.4003
Για τον καταλογισμό στην εν λόγω ποσόστωση, 100 χιλιόγραμμα κρέατος με κόκαλα ισοδυναμούν προς 77 χιλιόγραμμα χωρίς κόκαλα.
2. Για τους σκοπούς του παρόντος κανονισμού, ως κατεψυγμένο θεωρείται το κρέας που όταν εισέρχεται στο τελωνειακό έδαφος της Κοινότητας είναι κατεψυγμένο με εσωτερική θερμοκρασία το πολύ ίση προς - 12 °C.
3. Ο δασμός του κοινού δασμολογίου που εφαρμόζεται στην ποσόστωση που αναφέρεται στην παράγραφο 1 ανέρχεται σε 20 % επί της αξίας.
Άρθρο 2
1. Η ποσόστωση που αναφέρεται στο άρθρο 1 διαιρείται στα ακόλουθα δύο μέρη:
α) το πρώτο, ίσο προς το 80 %, ήτοι 42400 τόνοι, κατανέμεται μεταξύ των εισαγωγέων της Κοινότητας, κατ' αναλογία των ποσοτήτων που έχουν εισαχθεί από αυτούς πριν από την 1η Απριλίου 2000, βάσει των κανονισμών της Επιτροπής (ΕΚ) αριθ. 1042/97(7), (ΕΚ) αριθ. 1142/98(8) και (ΕΚ) αριθ. 995/1999(9).
Ωστόσο, τα κράτη μέλη δύνανται να δεχθούν ως ποσότητα αναφοράς τα δικαιώματα εισαγωγής του προηγούμενου έτους που δεν χορηγήθηκαν λόγω διοικητικού λάθους που διαπράχθηκε από τον αρμόδιο εθνικό οργανισμό·
β) το δεύτερο, ίσο προς το 20 %, ήτοι 10600 τόνοι, κατανέμεται μεταξύ εμπορευομένων οι οποίοι μπορούν να αποδείξουν ότι ανέπτυξαν σχετική δραστηριότητα που αφορούσε μια ελάχιστη ποσότητα και μια ορισμένη περίοδο, συναλλασσόμενοι με τρίτες χώρες για ποσότητες βοείου κρέατος εκτός εκείνων που αναφέρονται στο στοιχείο α), εξαιρουμένου του κρέατος το οποίο αποτελεί αντικείμενο ρυθμίσεων στο πλαίσιο των καθεστώτων τελειοποιήσεως προς επανεξαγωγή ή προς επανεισαγωγή.
2. Για τους σκοπούς εφαρμογής της παραγράφου 1 στοιχείο β), η ποσότητα των 10600 τόνων κατανέμεται σε εμπορευόμενους που μπορούν να προσκομίσουν αποδεικτικά στοιχεία ότι έχουν:
- εισάγει 160 τουλάχιστον τόνους βοείου κρέατος κατά την περίοδο από την 1η Απριλίου 1998 έως τις 31 Μαρτίου 2000, που δεν υπόκεινται στην ποσόστωση που αναφέρεται στους κανονισμούς (ΕΚ) αριθ. 1042/97, (ΕΚ) αριθ. 1142/98 και (ΕΚ) αριθ. 995/1999, ή
- εξάγει 300 τουλάχιστον τόνους βοείου κρέατος κατά την ίδια περίοδο.
Για το σκοπό αυτό, με τον όρο "βόειο κρέας" νοούνται τα προϊόντα που υπάγονται στους κωδικούς ΣΟ 0201, 0202 και 0206 29 91 και οι ελάχιστες ποσότητες αναφοράς εκφράζονται σε βάρος προϊόντος.
Κατά παρέκκλιση των διατάξεων της δεύτερης περίπτωσης, η εξαγωγική περίοδος για τους εν ενεργεία εμπορευόμενους που είναι εγγεγραμμένοι στο μητρώο ΦΠΑ του Βελγίου από την 1η Απριλίου 1997 διαρκεί από την 1η Απριλίου 1997 έως τις 31 Μαρτίου 1999.
3. Οι 10600 τόνοι που αναφέρονται στην παράγραφο 2 κατανέμονται κατ' αναλογία των ποσοτήτων που ζητήθηκαν από τους επιλέξιμους επιχειρηματίες.
4. Η απόδειξη εισαγωγής και εξαγωγής προσκομίζεται αποκλειστικά με τελωνειακό έγγραφο θέσης σε ελεύθερη κυκλοφορία ή έγγραφο εξαγωγής.
Τα κράτη μέλη δύνανται να αποδεχθούν κατάλληλα επικυρωμένα από τις αρμόδιες αρχές φωτοαντίγραφα των ανωτέρω εγγράφων.
Άρθρο 3
1. Οι επιχειρηματίες, οι οποίοι δεν ασκούν πλέον καμία δραστηριότητα στον τομέα βοείου κρέατος κατά την 1η Απριλίου 2000, δεν έχουν δικαίωμα υποβολής αιτήσεων βάσει των ρυθμίσεων που προβλέπονται στον παρόντα κανονισμό.
2. Οι εταιρείες που προκύπτουν από συγχωνεύσεις στις οποίες η συμμετέχουσα εταιρεία διαθέτει δικαίωμα σύμφωνα με το άρθρο 2 παράγραφος 1 στοιχείο α), απολαύουν των ιδίων δικαιωμάτων με τις εταιρείες από τις οποίες σχηματίστηκαν.
Άρθρο 4
1. Αιτήσεις για δικαιώματα εισαγωγής υποβάλλονται πριν από τις 29 Μαΐου 2000, μαζί με τα αποδεικτικά στοιχεία που αναφέρονται στο άρθρο 2 παράγραφος 4, στην αρμόδια αρχή του κράτους μέλους στο οποίο ο αιτών είναι εγγεγραμμένος στο μητρώο φόρου προστιθέμενης αξίας. Στην περίπτωση κατά την οποία ένας αιτών υποβάλει περισσότερες από μία αιτήσεις στο πλαίσιο καθεμίας από τις ρυθμίσεις που αναφέρονται στο άρθρο 2 παράγραφος 1 στοιχεία α) και β), όλες οι εν λόγω αιτήσεις θεωρούνται μη αποδεκτές.
Οι αιτήσεις βάσει του άρθρου 2 παράγραφος 1 στοιχείο β) αφορούν ποσότητα μέχρι 50 τόνων κατεψυγμένου κρέατος χωρίς κόκαλα.
2. Μετά την επαλήθευση των υποβληθέντων εγγράφων, τα κράτη μέλη διαβιβάζουν στην Επιτροπή, πριν από τις 12 Ιουνίου 2000:
- σχετικά με τις ρυθμίσεις βάσει του άρθρου 2 παράγραφος 1 στοιχείο α), κατάλογο των επιλέξιμων εισαγωγέων, στον οποίο εμφαίνονται κυρίως τα ονόματα και οι διευθύνσεις τους καθώς επίσης και οι ποσότητες επιλέξιμου κρέατος που εισάχθηκε κατά την συγκεκριμένη περίοδο αναφοράς,
- σχετικά με τις ρυθμίσεις βάσει του άρθρου 2 παράγραφος 1 στοιχείο β), κατάλογο των αιτούντων, στον οποίο εμφαίνονται κυρίως τα ονόματα και οι διευθύνσεις τους καθώς επίσης και οι αιτούμενες ποσότητες.
3. Οι πάσης φύσεως γνωστοποιήσεις, συμπεριλαμβανομένων εκείνων με περιεχόμενο "ουδέν", πραγματοποιούνται με τηλετυπικό μήνυμα ή τηλεομοιοτυπία, χρησιμοποιώντας τα παρατιθέμενα στα παραρτήματα Ι και ΙΙ έντυπα.
Άρθρο 5
1. Η Επιτροπή αποφασίζει το συντομότερο δυνατό σχετικά με την έκταση αποδοχής των αιτήσεων.
2. Στην περίπτωση κατά την οποία οι ποσότητες που αποτελούν αντικείμενο των αιτήσεων για δικαιώματα εισαγωγής υπερβούν τις διαθέσιμες ποσότητες, η Επιτροπή καθορίζει ενιαίο ποσοστό μείωσης των ποσοτήτων που έχουν ζητηθεί.
Άρθρο 6
1. Η εισαγωγή των ποσοτήτων που έχουν κατανεμηθεί εξαρτάται από την προσκόμιση ενός ή περισσοτέρων πιστοποιητικών εισαγωγής.
2. Οι αιτήσεις έκδοσης πιστοποιητικών κατατίθενται αποκλειστικά:
- στο κράτος μέλος στο οποίο ο αιτών έχει υποβάλει αίτηση για δικαιώματα εισαγωγής,
- από επιχειρηματίες στους οποίους έχουν χορηγηθεί δικαιώματα εισαγωγής. Τα δικαιώματα εισαγωγής που έχουν παραχωρηθεί σε έναν εμπορευόμενο του παρέχουν το δικαίωμα έκδοσης πιστοποιητικών εισαγωγής για ποσότητα ισοδύναμη προς τα χορηγηθέντα δικαιώματα εισαγωγής.
3. Ως επακόλουθο των αποφάσεων της Επιτροπής σχετικά με την παραχώρηση δικαιωμάτων σύμφωνα με το άρθρο 5, εκδίδονται πιστοποιητικά εισαγωγής κατόπιν αιτήσεως και επ' ονόματι των εμπορευομένων που έχουν αποκτήσει δικαιώματα εισαγωγής.
4. Η αίτηση έκδοσης πιστοποιητικού και το πιστοποιητικό περιλαμβάνουν:
α) μία από τις ακόλουθες ενδείξεις στη θέση 20:
- Carne de vacuno congelada [Reglamento (CE) no 980/2000]
- Frosset oksekød (forordning (EF) nr. 980/2000)
- Gefrorenes Rindfleisch (Verordnung (EG) Nr. 980/2000)
- Κατεψυγμένο βόειο κρέας [Κανονισμός (ΕΚ) αριθ. 980/2000]
- Frozen meat of bovine animals (Regulation (EC) No 980/2000)
- Viande bovine congelée [Règlement (CE) no 980/2000]
- Carni bovine congelate [Regolamento (CE) n. 980/2000]
- Bevroren rundvlees (Verordening (EG) nr. 980/2000)
- Carne de bovino congelada [Regulamento (CE) n.o 980/2000]
- Jäädytettyä naudanlihaa (asetus (EY) N:o 980/2000)
- Fryst kött av nötkreatur (förordning (EG) nr 980/2000)·
β) τη χώρα καταγωγής, στη θέση 8·
γ) μία από τις ακόλουθες ομάδες της συνδυασμένης ονοματολογίας στη θέση 16:
- 0202 10 00, 0202 20,
- 0202 30, 0206 29 91.
Άρθρο 7
Για την εφαρμογή των ρυθμίσεων που προβλέπονται στον παρόντα κανονισμό, οι εισαγωγές κατεψυγμένου κρέατος στο τελωνειακό έδαφος της Κοινότητας υπόκεινται στους όρους που καθορίζονται στο άρθρο 17 παράγραφος 2 στοιχείο στ) της οδηγίας 72/462/ΕΟΚ του Συμβουλίου(10).
Άρθρο 8
1. Εφαρμόζονται οι διατάξεις των κανονισμών (ΕΟΚ) αριθ. 3719/88 και (ΕΚ) αριθ. 1445/95, με την επιφύλαξη των διατάξεων του παρόντος κανονισμού.
2. Κατά παρέκκλιση του άρθρου 8 παράγραφος 4 του κανονισμού (ΕΟΚ) αριθ. 3719/88, για όλες τις ποσότητες που υπερβαίνουν εκείνες που αναγράφονται στο πιστοποιητικό εισαγωγής εισπράττεται στο ακέραιο ο δασμός του κοινού δασμολογίου που εφαρμόζεται κατά την ημερομηνία θέσης σε ελεύθερη κυκλοφορία.
3. Οι άδειες εισαγωγής που εκδίδονται σύμφωνα με τον παρόντα κανονισμό έχουν διάρκεια ισχύος 90 ημερών από την ημερομηνία εκδόσεώς τους. Εντούτοις, καμία άδεια δεν θα ισχύει πριν από την 1η Ιουλίου 2000 ούτε μετά τις 30 Ιουνίου 2001.
4. Η εγγύηση που αφορά τις άδειες εισαγωγής ανέρχεται σε 35 ευρώ ανά 100 χιλιόγραμμα καθαρού βάρους και κατατίθεται μαζί με την αίτηση άδειας.
5. Όταν επιστρέφεται μια άδεια εισαγωγής προκειμένου να αποδεσμευθεί η εγγύηση, οι αρμόδιες αρχές επαληθεύουν ότι οι ποσότητες που αναγράφονται στην άδεια είναι ίδιες με εκείνες που αναγράφονται στην άδεια κατά το χρόνο της έκδοσης. Σε περίπτωση μη επιστροφής μιας άδειας, τα κράτη μέλη διενεργούν έρευνα προκειμένου να διαπιστώσουν ποιος τη χρησιμοποίησε και σε ποια έκταση. Τα κράτη μέλη πληροφορούν την Επιτροπή το συντομότερο δυνατό σχετικά με τα αποτελέσματα της εν λόγω έρευνας.
Άρθρο 9
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Μαΐου 2000.

Labels: 3
17
15